P6_TA(2006)0278

Ανατολικό Τιμόρ

Ψήφισμα του Ευρωπαϊκού Κοινοβουλίου σχετικά με το Ανατολικό Τιμόρ

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του για το Ανατολικό Τιμόρ,

- έχοντας υπόψη την δήλωση σχετικά με το Ανατολικό Τιμόρ, στην οποία προέβη η Προεδρία εκ μέρους της Ευρωπαϊκής Ένωσης στις 31 Μαΐου 2006,

- έχοντας υπόψη την ενημέρωση του Ειδικού Εκπροσώπου του Γενικού Γραμματέα του ΟΗΕ στο Συμβούλιο Ασφαλείας, κατά την 5432η συνεδρίαση αυτού,

- έχοντας υπόψη το άρθρο 115, παράγραφος 5, του Κανονισμού του,

A. λαμβάνοντας υπόψη ότι το Ανατολικό Τιμόρ σπαράσσεται από τη βία μετά την απομάκρυνση από το στράτευμα τον Απρίλιο του 2006 περίπου 600 στρατιωτών, ενός τρίτου του συνόλου των ενόπλων δυνάμεων· λαμβάνοντας επίσης υπόψη ότι, στις 28 και 29 Απριλίου 2006, ένοπλη αντιπαράθεση μεταξύ των ενόπλων δυνάμεων, αφενός, και των απομακρυνθέντων στρατιωτών και των πολιτών υποστηρικτών τους, αφετέρου, προκάλεσε αμφισβητούμενο αριθμό απωλειών,

Β. λαμβάνοντας υπόψη ότι, συνεπεία της εξέγερσης, των αναταραχών και της βίας των συμμοριών, πολλοί άνθρωποι έχουν χάσει τη ζωή τους, πολύ περισσότεροι έχουν τραυματιστεί και δεκάδες χιλιάδες πανικόβλητοι κάτοικοι της πρωτεύουσας έχουν εγκαταλείψει την πόλη και παραμένουν στους γειτονικούς λόφους ή τελούν υπό την προστασία της Εκκλησίας, του ΟΗΕ ή των πρεσβειών ως εκτοπισμένοι,

Γ. λαμβάνοντας υπόψη ότι, σύμφωνα με πληροφορίες προερχόμενες από τον ΟΗΕ, στρατιώτες άνοιξαν πυρ εναντίον άοπλων αστυνομικών στις 25 Μαΐου 2006, με θύματα 9 νεκρούς και 27 τραυματίες,

Δ. λαμβάνοντας υπόψη ότι η πολιτική αστάθεια στο Ανατολικό Τιμόρ συνεχίζεται, παρά τις παραιτήσεις του υπουργού εσωτερικών και του υπουργού άμυνας, και παρά τις ενέργειες και τα μέτρα των αρχών της χώρας,

Ε. λαμβάνοντας υπόψη ότι διαδηλωτές ζητούν την παραίτηση του πρωθυπουργού Mari Alkatiri,

ΣΤ. λαμβάνοντας υπόψη ότι η επιδείνωση της ήδη δραματικής κατάστασης που έχει δημιουργήσει η ανασφάλεια και η πολιτική αναταραχή οδήγησαν τις αρχές του Ανατολικού Τιμόρ να ζητήσουν την αποστολή ξένων στρατευμάτων ώστε να μπορέσουν, με την συνδρομή τους, να ελέγξουν την τυφλή βία και να αποκαταστήσουν τον νόμο και την τάξη,

Ζ. στηρίζοντας τις πρωτοβουλίες που ανέπτυξαν εκ μέρους της κυβέρνησης ο Πρόεδρος Xanana Gusmão και ένας εκ των σημαντικότερων υπουργών της κυβέρνησης, ο Ramos Horta, με στόχο την επαναφορά στην πολιτική και κοινωνική σταθερότητα, συμπεριλαμβανομένων των επαφών που είχαν με εκπροσώπους των απολυθέντων στρατιωτών, των αστυνομικών και άλλων στελεχών που εγκατέλειψαν τις θέσεις τους, παρουσία παρατηρητών του ΟΗΕ,

Η. λαμβάνοντας υπόψη ότι ο Ύπατος Αρμοστής του ΟΗΕ για τους πρόσφυγες έκανε λόγο για άνω των 100000 εκτοπισμένων προσώπων που ξεριζώθηκαν από τις εστίες τους κατά τις τελευταίες εβδομάδες εξαιτίας των ταραχών που ξέσπασαν μετά την απομάκρυνση από το στράτευμα ενός τρίτου των ενόπλων δυνάμεων και τον κατακερματισμό των δυνάμεων της αστυνομίας και επιδεινώθηκαν από την βία των συμμοριών,

Θ. λαμβάνοντας υπόψη ότι η εντολή της αποστολής του ΟΗΕ στο Ανατολικό Τιμόρ (επί του παρόντος Unotil), η οποία αριθμούσε κάποτε 11000 στρατιωτικό και πολιτικό προσωπικό αλλά τώρα έχει μειωθεί στα 130 άτομα (πολιτικό προσωπικό, αστυνομία και στρατιωτικοί σύμβουλοι) αναμένεται να εκπνεύσει στις 20 Ιουνίου 2006, μετά την παράτασή της τον Μάιο από το Συμβούλιο Ασφαλείας του ΟΗΕ για ένα μήνα μόνο, παρά την πρόταση του Γενικού Γραμματέα του ΟΗΕ να παραταθεί επί ένα έτος,

Ι. λαμβάνοντας υπόψη ότι η ανεργία στο Ανατολικό Τιμόρ κυμαίνεται γύρω στο 80 % του πληθυσμού, εκ των οποίων το 40 % ζουν κάτω από το όριο της φτώχειας και το 60 % είναι 18 ετών ή νεώτεροι,

ΙΑ. λαμβάνοντας υπόψη τα αναπαλλοτρίωτα κυριαρχικά δικαιώματα του λαού του Ανατολικού Τιμόρ, ιδίως επί των φυσικών πόρων της χώρας,

1. παροτρύνει όλες τις παρατάξεις στο Ανατολικό Τιμόρ να απόσχουν από κάθε εκδήλωση βίας, να συμμετάσχουν ενεργά σε πανεθνικό διάλογο για την επίλυση των πολιτικών διαφορών και να λάβουν μέρος στη δημοκρατική διαδικασία εντός του νόμιμου και συνταγματικού πλαισίου, συμβάλλοντας έτσι στην επαναφορά της κοινωνικής και πολιτικής σταθερότητας·

2. χαιρετίζει την απόφαση των αρχών του Ανατολικού Τιμόρ να ζητήσουν την διεξαγωγή διεθνούς έρευνας σχετικά με τα γεγονότα της 28ης- 29ης Απριλίου και της 23ης- 25ης Μαΐου 2006, όταν ένοπλες αντιπαραθέσεις μεταξύ των κυβερνητικών ενόπλων δυνάμεων και προσφάτως απολυθέντων στρατιωτών και πολιτών υποστηρικτών τους είχε ως αποτέλεσμα αμφισβητούμενο αριθμό απωλειών·

3. παροτρύνει την κυβέρνηση και τον Πρόεδρο του Ανατολικού Τιμόρ να προβούν σε όλες τις απαραίτητες ενέργειες προκειμένου να θέσουν τέρμα στη βία και να αποκαταστήσουν την ασφάλεια και σταθερότητα του πολιτικού περιβάλλοντος με πλήρη σεβασμό του εθνικού Συντάγματος·

4. επισημαίνει ότι ο ρόλος που καλείται να διαδραματίσει η διεθνής κοινότητα και κυρίως ο ΟΗΕ και το Συμβούλιο Ασφαλείας, είναι ουσιαστικής σημασίας για να εδραιωθεί το κράτος, η ανεξαρτησία και η κυριαρχία του Ανατολικού Τιμόρ και να ενισχυθεί η δημοκρατία στο νέο αυτό έθνος·

5. επισημαίνει ότι η διαδικασία της σταδιακής μείωσης της δύναμης της αποστολής του ΟΗΕ στο Ανατολικό Τιμόρ τα τελευταία τέσσερα χρόνια πρέπει να αντιστραφεί, και ζητεί να αναπτυχθεί επειγόντως στην περιοχή αστυνομική δύναμη υπό την αιγίδα του ΟΗΕ για να συνδράμει στην αποκατάσταση της σταθερότητας και εντεταλμένη ειρηνευτική δύναμη των Ηνωμένων Εθνών, σύμφωνα με το σχετικό αίτημα των αρχών του Ανατολικού Τιμόρ της 13ης Ιουνίου 2006·

6. χαιρετίζει την παράταση της εντολής του ΟΗΕ σύμφωνα με τις προτάσεις του Γενικού Γραμματέα και ζητεί να παραμείνουν στο Ανατολικό Τιμόρ οι μονάδες των κυανοκράνων και οι αστυνομικές δυνάμεις μέχρι να είναι σε θέση οι ένοπλες δυνάμεις και η αστυνομία της χώρας να φέρουν σε πέρας οι ίδιες τα καθήκοντα αυτά·

7. εισηγείται, με τον δέοντα σεβασμό για τα κυριαρχικά δικαιώματα των αρχών του Ανατολικού Τιμόρ και τα συγκεκριμένα όρια της εντολής καθεμίας από τις διεθνείς δυνάμεις που βρίσκονται αυτή τη στιγμή στη χώρα υπό τον έλεγχο και την παρακολούθηση του ΟΗΕ, την δημιουργία αποτελεσματικών διόδων οριζόντιας επικοινωνίας και συνεργασίας μεταξύ των διεθνών δυνάμεων, προκειμένου να υπηρετήσουν όσο το δυνατόν καλύτερα τα συμφέροντα του λαού του Ανατολικού Τιμόρ και να επιτύχουν την αποτελεσματική αποκατάσταση της δημόσιας τάξης και την ταχεία επάνοδο στην πλήρη θεσμική νομιμότητα·

8. χαιρετίζει την ένταξη του Ανατολικού Τιμόρ στην Ομάδα Κρατών ΑΚΕ·

9. αναγνωρίζει την ανάγκη του Ανατολικού Τιμόρ για πολιτική, τεχνική και οικονομική συνδρομή προκειμένου να ανοικοδομηθεί η υποδομή και οι αναγκαίοι διοικητικοί μηχανισμοί που απαιτούνται για να συνεχιστεί η υλοποίηση του αναπτυξιακού προγράμματος της χώρας·

10. απευθύνει έκκληση προς την Ευρωπαϊκή Ένωση και την διεθνή κοινότητα να διατηρήσουν και να εντείνουν την υποστήριξή τους προκειμένου να εδραιωθεί η δημοκρατία και οι δημοκρατικές συνειδήσεις στο Ανατολικό Τιμόρ, με έμφαση στον πολυκομματισμό και στην οικοδόμηση θεσμών —κοινοβούλιο, κυβέρνηση, δικαιοσύνη, ασφάλεια, άμυνα, και δημόσια τάξη— καθώς και να στηρίξουν επειγόντως την προσπάθεια για να καλύπτεται από τα μέσα μαζικής ενημέρωσης ολόκληρη η χώρα, καθώς και να ενισχύσουν τα δίκτυα εκπαίδευσης και υγείας, με ιδιαίτερη έμφαση στις ανάγκες των παιδιών και των γυναικών·

11. απευθύνει έκκληση προς την διεθνή κοινότητα να εντείνει σημαντικά την υποστήριξη που παρέχει υπέρ της αποτελεσματικής παρακολούθησης των ανθρωπίνων δικαιωμάτων στο Ανατολικό Τιμόρ και να ενισχύσει την ανάπτυξη τοπικών ομάδων για τα ανθρώπινα δικαιώματα, καθώς και φορέων παροχής υπηρεσιών στα θύματα των παραβιάσεων των ανθρωπίνων δικαιωμάτων·

12. καλεί το Συμβούλιο και την Επιτροπή να παροτρύνουν τις αρχές του Ανατολικού Τιμόρ να απαγορεύσουν, να διαλύσουν και να αφοπλίσουν όλες τις παραστρατιωτικές ομάδες, τις ένοπλες συμμορίες και τους οπλισμένους πολίτες, ενώ ζητεί να προβάλλονται οι ευρωπαϊκές ανησυχίες όσον αφορά την αστυνομική βία σε κάθε επίσημη επαφή και συνάντηση, ακόμα και στο ανώτατο επίπεδο, με την κυβέρνηση του Ανατολικού Τιμόρ·

13. καλεί τα στελέχη του κρατικού μηχανισμού του Ανατολικού Τιμόρ να σέβονται και να τηρούν τα διεθνή πρότυπα για τα ανθρώπινα δικαιώματα και να λάβουν τα απαραίτητα μέτρα ούτως ώστε η μεταχείριση που επιφυλάσσεται στους πολίτες από τις ένοπλες δυνάμεις και την αστυνομία να συμμορφώνεται με τα πρότυπα και τους κανόνες της διεθνούς κοινότητας·

14. καλεί τη Διάσκεψη των Προέδρων να επιτρέψει την αποστολή ad hoc αντιπροσωπείας του Ευρωπαϊκού Κοινοβουλίου στο Ανατολικό Τιμόρ το φθινόπωρο του 2006, για να εκτιμήσει την πολιτική κατάσταση και να εξετάσει την επάρκεια και αποτελεσματικότητα των προγραμμάτων βοήθειας της ΕΕ·

15. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στα κρατικά όργανα του Ανατολικού Τιμόρ (δηλαδή τον Πρόεδρο, το Κοινοβούλιο και την Κυβέρνηση), στην Επιτροπή, στον Ύπατο Εκπρόσωπο για την Κοινή Εξωτερική Πολιτική και Πολιτική Ασφαλείας, στον Ειδικό Εκπρόσωπο του Γενικού Γραμματέα του ΟΗΕ και στο Συμβούλιο Ασφαλείας του ΟΗΕ.

--------------------------------------------------